input: KOMISIJAS DELEĢĒTĀ REGULA (ES) Nr. 1014/2014
  (2014. gada 22. jūlijs),
  ar kuru papildina Eiropas Parlamenta un Padomes Regulu (ES) Nr. 508/2014 par Eiropas Jūrlietu un zivsaimniecības fondu un ar ko atceļ Padomes Regulas (EK) Nr. 2328/2003, (EK) Nr. 861/2006, (EK) Nr. 1198/2006 un (EK) Nr. 791/2007 un Eiropas Parlamenta un Padomes Regulu (ES) Nr. 1255/2011 attiecībā uz tādu darbību kopīgās uzraudzības un novērtēšanas sistēmas saturu un uzbūvi, kas tiek finansētas no Eiropas Jūrlietu un zivsaimniecības fonda
  EIROPAS KOMISIJA,
  ņemot vērā Līgumu par Eiropas Savienības darbību,
  ņemot vērā Eiropas Parlamenta un Padomes 2014. gada 15. maija Regulu (ES) Nr. 508/2014 par Eiropas Jūrlietu un zivsaimniecības fondu un ar ko atceļ Padomes Regulas (EK) Nr. 2328/2003, (EK) Nr. 861/2006, (EK) Nr. 1198/2006 un (EK) Nr. 791/2007 un Eiropas Parlamenta un Padomes Regulu (ES) Nr. 1255/2011 (1) un jo īpaši tās 107. panta 1. punktu saistībā ar tās 109. panta 1. punktu,
  tā kā:
  (1)
  Regulas (ES) Nr. 508/2014 107. pantā paredzēts izveidot kopīgu uzraudzības un novērtēšanas sistēmu Eiropas Jūrlietu un zivsaimniecības fonda (EJZF) darbības rezultātu vērtēšanai. Minētajai sistēmai būtu jāpalīdz pierādīt kopējās zivsaimniecības politikas un Savienības integrētās jūrlietu politikas progresu un sasniegumus, novērtēt EJZF darbību efektivitāti, lietderīgumu un nozīmību, veicināt kopējās zivsaimniecības politikas un Savienības integrētās jūrlietu politikas mērķtiecīgāku atbalstu, atbalstīt kopīgas mācīšanās procesu saistībā ar uzraudzību un novērtēšanu un sniegt pamatīgus, uz pierādījumiem balstītus EJZF darbību novērtējumus, kurus ņem vērā lēmumu pieņemšanas procesā.
  (2)
  Būtu jānosaka kopīgās uzraudzības un novērtēšanas sistēmas saturs un uzbūve, lai nodrošinātu pietiekamu un atbilstīgu novērtēšanas darbību veikšanu. Tādēļ ir nepieciešams izveidot kopīgu rādītāju sarakstu, kas dalībvalstīm jāizmanto, lai datus varētu apkopot Savienības līmenī un Komisija varētu novērtēt EJZF darbības rezultātus saistībā ar Regulā (ES) Nr. 508/2014 izvirzītajiem politikas mērķiem.
  (3)
  Saskaņā ar Regulas (ES) Nr. 508/2014 109. pantu kopīgie rādītāji jāpiemēro katrai programmai un tiem jābūt saistītiem ar sākotnējo situāciju, kā arī ar programmas finansiālo izpildi, iznākumiem un rezultātiem. Minētos kopīgos rādītājus izmanto arī Eiropas Parlamenta un Padomes Regulas Regulas (ES) Nr. 1303/2013 (2) 21. panta 1. punktā minētajā darbības rezultātu izvērtēšanā.
  (4)
  Kopīgajiem rādītājiem būtu jāatbilst (ES) Nr. 1303/2013 27. panta 4. punktā noteiktajiem programmas prioritāšu rādītājiem, kuri ietver rādītājus saistībā ar piešķirtajiem izdevumiem, iznākumu rādītājus saistībā ar atbalstītajām darbībām un rezultātu rādītājus saistībā ar attiecīgo prioritāti. Turklāt tajos būtu jāietver konteksta rādītāji saistībā ar sākotnējo situāciju pirms programmas īstenošanas.
  (5)
  Regulas (ES) Nr. 508/2014 107. panta 2. punktā minētie rādītāji saistīti ar programmas ietekmi katras Savienības prioritātes līmenī, un šī regula uz tiem neattiecas.
  (6)
  Lai būtu iespējams nekavējoties piemērot šajā regulā paredzētos pasākumus, šai regulai būtu jāstājas spēkā nākamajā dienā pēc tās publicēšanas Eiropas Savienības Oficiālajā Vēstnesī,
  IR PIEŅĒMUSI ŠO REGULU.
  1. pants
  Uzraudzības un novērtēšanas sistēmas saturs un uzbūve
  1. Regulas (ES) Nr. 508/2014 107. pantā minēto kopīgo uzraudzības un novērtēšanas sistēmu veido šādi elementi:
  a)
  intervences loģika, kas parāda Regulas (ES) Nr. 508/2014 18. panta 1. punkta a) apakšpunktā un 116. pantā paredzēto prioritāšu, prioritāro jomu un pasākumu mijiedarbību;
  b)
  kopīgu rādītāju kopums, kas minēts Regulas (ES) Nr. 508/2014 109. pantā;
  c)
  attiecīgie summārie dati par finansēšanai izvēlētajām darbībām, kas paredzēti Regulas (ES) Nr. 508/2014 97. panta 1. punkta a) apakšpunktā;
  d)
  gada ziņojums par darbības programmas īstenošanu, kas paredzēts Regulas (ES) Nr. 508/2014 114. pantā saistībā ar Regulas (ES) Nr. 1303/2013 50. pantu;
  e)
  novērtēšanas plāns, kas paredzēts Regulas (ES) Nr. 508/2014 115. pantā saistībā ar Regulas (ES) Nr. 1303/2013 56. pantu;
  f)
  ex ante un ex post novērtējumi un citas ar EJZF programmu saistītas novērtēšanas darbības, kas paredzētas Regulas (ES) Nr. 508/2014 115., 116. un 117. pantā saistībā ar Regulas (ES) Nr. 1303/2013 55., 56. un 57. pantu;
  g)
  darbības rezultātu izvērtēšana, kas paredzēta Regulas (ES) Nr. 1303/2013 21. panta 1. punktā.
  2. Piemērojot Regulas (ES) Nr. 508/2014 97. panta 1. punkta a) apakšpunktu un 114.-117. pantu saistībā ar Regulas (ES) Nr. 1303/2013 21. panta 1. punktu, 50., 55., 56. un 57. pantu, vadošā iestāde kopīgās uzraudzības un novērtēšanas sistēmas elementiem izmanto Regulas (ES) Nr. 508/2014 109. pantā minēto kopīgo rādītāju sarakstu.
  2. pants
  Kopīgo rādītāju saraksts
  Regulas (ES) Nr. 508/2014 109. pantā minētais kopīgo rādītāju saraksts iekļauts šīs regulas pielikumā.
  3. pants
  Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
  Šī regula uzliek saistības kopumā un ir tieši piemērojama visās dalībvalstīs.
  Briselē, 2014. gada 22. jūlijā